ຄະນະຜູ້ຕາງໜ້າ ກຸ່ມປະສານງານລີເບຍ ພົບປະກັນ ທີ່ເຕີກກີ
ຄະນະຜູ້ຕາງໜ້າ ຂອງກຸ່ມປະສານງານ ກ່ຽວກັບລີເບຍ ປະຊຸມກັນ ທີ່ນະຄອນອິສຕັນບູລ ຂະນະທີ່ພວກກະບົດ ພວມບຸກຄືບໜ້າ ໄປສູ່ຕຣີໂປລີ
ລັດຖະມົນຕີກະຊວງການຕ່າງປະເທດສະຫະລັດ ທ່ານນາງ Hillary Clinton ພວມຢູ່ທີ່ປະ ເທດເຕີກກີ ເພື່ອເຂົ້າຮ່ວມການເຈລະຈາຫາລືຂອງນາໆຊາດ ກ່ຽວກັບລີເບຍ ຊຶ່ງຄາດວ່າຈະ ເສີມຂະຫຍາຍຄວາມສຳພັນຂອງວໍຊິງຕັນ ກັບກຳລັງຝ່າຍຄ້ານທີ່ພວມຕໍ່ສູ້ເພື່ອໂຄ່ນລົ້ມຜູ້ນຳ ລີເບຍທ່ານ Moammar Gadhafi ຢູ່ນັ້ນ ຄະນະຜູ້ຕາງໜ້າຂອງກຸ່ມປະສານງານຕິດຕໍ່ກ່ຽວກັບລີເບຍ ຈະວາງແຜນການໃນວັນສຸກມື້ນີ້ ເພື່ອໃຫ້ຄວາມສະໜັບສະໜຸນເພີ່ມຂຶ້ນແກ່ສະພາໄລຍະຂ້າມຜ່ານແຫ່ງຊາດຂອງພວກກະບົດ ລີເບຍ ເຈົ້າໜ້າທີ່ອະວຸໂສຂອງສະຫະລັດທີ່ເດີນທາງໄປນຳທ່ານນາງ Clinton ກ່າວວ່າ ວໍຊິງຕັນຈະ ເສີມຂະຫຍາຍຄວາມສຳພັນ ກັບສະພາໄລຍະຂ້າມຜ່ານແຫ່ງຊາດ ຫຼັງຈາກສະພາດັ່ງກ່າວນຳ ສະເໜີແຜນການເພື່ອຈັດຕັ້ງລັດຖະບານທີ່ເປັນປະຊາທິປະໄຕ ມີຄວາມໂປ່ງໃສ ແລະມີຫຼາຍ ພັກຝ່າຍເຂົ້າຮ່ວມ ຢູ່ທີ່ກອງປະຊຸມໃນວັນສຸກມື້ນີ້ ການເຈລະຈາຫາລືທີ່ວ່ານີ້ ມີຂຶ້ນຂະນະທີ່ພວກກະບົດພວມບຸກຄືບໜ້າເຂົ້າໄປໃກ້ທີ່ໝັ້ນຂອງ ທ່ານ Gadhafi ໃນນະຄອນຫຼວງຕຣີໂປລີ ໃນວັນພະຫັດວານນີ້ ກຳລັງຂອງພວກກະບົດໄດ້ໂຈມຕີເມືອງເບຣກາຫົວເມືອງຍຸດທະສາດ ສູນກາງນໍ້າມັນ ທີ່ລັດຖະບານຍັງຄວບຄຸມ ຢູ່ພາກຕາເວັນອອກຂອງປະເທດ ແຫຼ່ງຂ່າວທາງດ້ານການແພດຈາກເມືອງ Ajdabiya ທີ່ຕັ້ງຢູ່ໃກ້ຄຽງແຈ້ງໃຫ້ຊາບວ່າ ມີພວກ ກະບົດຄົນນຶ່ງເສຍຊີວິດ ແລະອີກ 5 ຄົໄດ້ຮັບບາດເຈັບ ໃນການປະທະກັນ ຂະນະທີ່ມີລາຍ ງານ ວ່າພວກນັກລົບຝ່າຍກະບົດໄດ້ບຸກຄືບໜ້າ ກາຍເຂດແນວໜ້າຂອງຕົນເປັນເທື່ອທຳອິດ ໃນຮອບຫຼາຍໆອາທິດ